Per hujus cartae testimonium, notum fieri volumus praesentibus et futuris quod Rainaldus cognomento Caprarius, laudante filio suo Uldino et filia sua, dedit fratribus sanctae Mariae de Regniaco eorumque successoribus jure perpetuo possidendum quicquid habebat in Brualt planum et nemorosum sicut clauditur his terminis : terra videlicet Iterii de Tusciaco, terra Ascelini de Castro Censurii et fluvio Chora. Dedit etiam praedictus fratribus quicquid habebat in molendino de Regniaco quod est intra curtem eorum. De laudatione Uldini filii sui testes sunt hi : Erveius de Tusciaco, Rainaldus filius comitis Nivernensis, Abo de Cervous, Hugo Grosberti, Paganus praedicti Rainaldi magister.